**ΔΕΛΤΙΟ ΤΥΠΟΥ**

Απόφαση κόλαφος κατά της κυβέρνησης Μητσοτάκη από το Συμβούλιο της Επικρατείας

Πλήρης δικαίωση του **ΣΥΡΙΖΑ -** ΠΡΟΟΔΕΥΤΙΚΗ ΣΥΜΜΑΧΙΑ που είχε εξαρχής και με επιμονή καταγγείλει τους «νόμους Θεοδωρικάκου»: διάταξη-διάταξη η Ολομέλεια του Συμβουλίου της Επικρατείας τους «ξηλώνει».

Η Ολομέλεια του Συμβουλίου της Επικρατείας απεφάνθη οριστικά και αμετάκλητα, με την πρόσφατη -υπ’ αριθμόν 2377/2022- απόφασή της, ότι είναι αντισυνταγματικές οι διατάξεις των νόμων [4623/2019 και 4625/2019](https://www.avgi.gr/koinonia/416699_oristika-antisyntagmatikos-o-nomos-theodorikakoy) (γνωστοί ως «νόμοι Θεοδωρικάκου»), με τις οποίες μεταφέρθηκαν κρίσιμες, και με σημαντικό οικονομικό αντικείμενο, αρμοδιότητες των Δημοτικών Συμβουλίων προς τις Οικονομικές Επιτροπές και τις Επιτροπές Ποιότητας Ζωής των Δήμων. Μεταφορές που είχαν ως αποτέλεσμα να αλλοιωθούν οι συσχετισμοί που προέκυψαν από την εφαρμογή της απλής αναλογικής και να αποκτήσουν στις εν λόγω επιτροπές «πλασματικές» πλειοψηφίες 3/5 οι παρατάξεις των Δημάρχων.

Η απόφαση της Ολομέλειας του Συμβουλίου της Επικρατείας επισημαίνει ότι οι **επίμαχες διατάξεις που κρίθηκαν αντισυνταγματικές** «μετέβαλαν εκ των υστέρων το πλαίσιο ασκήσεως του κατοχυρωμένου στο Σύνταγμα δικαιώματος εκλογής των αρχών των ΟΤΑ», ενώ σε σχέση με την περίφημη «κυβερνησιμότητα» ανατρέπονται όλοι οι ισχυρισμοί της κυβέρνησης, καθώς τονίζεται ότι **κατά τον χρόνο ψήφισης των σχετικών διατάξεων, δεν είχε δοκιμαστεί στην πράξη η εφαρμογή του συστήματος της απλής αναλογικής** του ΚΛΕΙΣΘΕΝΗ Ι (ν. 4555/2018), ώστε να δικαιολογείται, από επιτακτικούς λόγους δημοσίου συμφέροντος, η τόσο σοβαρή και έντονη επέμβαση του νομοθέτη στη βούληση των εκλογέων.

Η απόφαση της Ολομέλειας του Συμβουλίου της Επικρατείας έρχεται να προστεθεί σε μια σειρά παρόμοιων αποφάσεων που εκδόθηκαν πρόσφατα και **επιβεβαιώνουν** αυτό που εδώ και χρόνια επισημαίνουμε: Η **κυβέρνηση Μητσοτάκη**, με βασική **προτεραιότητα** την **απαξίωση** και την **κατάργηση** στην πράξη των κορυφαίων **οργάνων** της **Αυτοδιοίκησης**, καθώς και την ιδιωτικοποίηση των πάντων, δεν δίστασε να νομοθετήσει παραβιάζοντας το Σύνταγμα και την αρχή της λαϊκής κυριαρχίας νοθεύοντας τη λαϊκή βούληση.

Η απόφαση αυτή του ανώτατου ακυρωτικού δικαστηρίου αποτελεί ισχυρό και αναμφισβήτητο πλήγμα για το πολιτικό δόγμα με το οποίο προσεγγίζει την Τοπική Αυτοδιοίκηση η κυβέρνηση της Ν.Δ., που απαξίωσε τα εγγύτερα στον πολίτη δημοκρατικά όργανα και μετέτρεψε τις διοικήσεις των δήμων σε «ενός ανδρός αρχή».

Πρόκειται, όμως, και για την πλήρη δικαίωση του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, που είχε εξαρχής και με επιμονή καταγγείλει τους «νόμους Θεοδωρικάκου», όπως και κάθε άλλο νομοθετικό πόνημα της κυβέρνησης του κ. Μητσοτάκη, που είχε ως σκοπό να ανατρέψει τον «ΚΛΕΙΣΘΕΝΗ Ι» και τις ριζοσπαστικές τομές του, μεταξύ των οποίων ξεχώρισαν η θέσπιση της απλής αναλογικής στις εκλογές της Τοπικής Αυτοδιοίκησης, αλλά και μια σειρά από διατάξεις με στόχο την ομαλή λειτουργία όλων των αυτοδιοικητικών οργάνων και με απόλυτο σεβασμό στις επιλογές των πολιτών.

Ο θεσμός της **Αυτοδιοίκησης** και η **ελληνική κοινωνία αξίζουν** κάτι **πολύ καλύτερο** από τις σκοτεινές και αντισυνταγματικές μεθόδους διακυβέρνησης της κυβέρνησης Μητσοτάκη. Ο **ΣΥΡΙΖΑ -** ΠΡΟΟΔΕΥΤΙΚΗ ΣΥΜΜΑΧΙΑ **δεσμεύεται** ότι, από την πρώτη κιόλας ημέρα της προοδευτικής κυβέρνησης που θα προκύψει μετά από τις εκλογές, **θα καταργήσει το σύνολο των αντισυνταγματικών νομοθετημάτων της Ν.Δ.**, θα αποκαταστήσει τα δημοκρατικά θεσμικά κεκτημένα και θα διασφαλίσει τον δημόσιο χαρακτήρα των αυτοδιοικητικών δραστηριοτήτων.

Πεύκη, 10/12/2022

Ο.Μ. ΣΥΡΙΖΑ-Π.Σ.

Λυκόβρυσης Πεύκης